
VERORDENING OP DIE BEHEER VAN STRAATHANDEL, 2012 

Varordening No. 17, 2012 


VERORDENING 


Om voorsiening te maak vir die beheer oor straathandel in die //Khara Hais 
munisipaliteit; en vir aangeleenthede wat daarmee in verband staan. 


DAAR WORD BEPAAL deur die //Khara Hais munisipaliteit, soos volg> 

Woordomskrywing 

1. In hierdie Verordening, tensy uit die samehang anders blyk beteken - 

“aangewese gebied" ‘n gebied geiys in die Bylae waarbinne straathandel, 
behoudens hierdie Verordening, toegelaat word; 

“eiendom”, met betrekking tot iemand wat sake doen as 'n straathandelaar, 
enige artikel, houer, voertuig of struktuur wat gebruik word of bedoel is vir 
gebruik in verband met sodanige ondememing; 

“gemagtigde beampte” 'n beampte in diens van die Munisipaliteit wat deur 
die Munisipaliteit gemagtig is om hierdie Verordening uit te voer; 

“Munisipale Bestuurder” die persoon aangestel ingevolge artikel 82 van die 
Wet op Plaaslike Regering: Munisipale Strukture, 1998 (Wet No. 117 van 
1998); 

“Munisipaliteit" die //Khara Hais munisipaliteit; 

“openbare plek” ook grond, ‘n park of oop ruimte, pad, straat, nagstraat of 
deurgang, brug, gebou of struktuur wat gewoonlik deur die publiek gebruik 
word, wat die eiendom van die Munisipaliteit is, of waarvan die beheer, tot die 
voile uitsluiting van die eienaar in die Munisipaliteit gevestig is, of waartoe die 
inwoners van die Munisipaliteit ‘n gemeenskaplike reg of toegang het; 

“sake doen” die koop, verkoop of ruil van enige ware of om enige diens te 
lewer of aan te bied om dit te lewer; 

“soom" daardie gedeelte van ‘n pad, straat, nagstraat of deurgang, met 
inbegrip van ‘n sypaadjie, wat ‘n openbare plek is of deel vorm van ‘n 
openbare plek, wat nie verbeter, gebou of bedoel is vir die gebruik van 
voertuie nie; 

“straathandelaar" iemand wat sake doen in, op of vanaf 'n openbare plek, 
maar nie ook iemand wat koerante verkoop nie, en het “straathandel” of enige 
soortgelyke woord ‘n ooreenstemmende betekenis. 

Straathandel beperk 

2. (1) Niemand doen sake as ‘n straathandelaar - 

(a) behalwe met die voorafverkree skriftelike toestemming van die 
Munisipaliteit en ooreenkomstig die voorwaardes in die 
toestemming uiteengesit nie; 

(b) indien hy of sy nie ‘n Suid-Afrikaanse burger is of permanente 
verblyfreg of ‘n werkpermit van die immigrasie owerhede 
ontvang het nie; 

(c) buite ‘n aangewese gebied nie; en 

(d) gedurende enige ander tyd as die tye aangedui in hierdie 
Verordening nie. 

(2) Enigiemand wat sake doen as ‘n straathandelaar, moet die skriftelike 
toestemming in subartikel (1)(a) genoem in sy of haar besit h§ en dit 
op versoek aan 'n gemagtigde beampte toon. 

(3) Die Munisipaliteit kan skriftelik en onderworpe aan die voonvaardes 
wat hy mag bepaal, vir die duur van ‘n spesifieke gebeurtenis, aan 'n 
persoon of groep persone, vrystelling van voldoening aan ‘n spesifieke 
bepaling of al die bepalings van subartikel (1) verleen. 

Aansoek en uitreiking van skriftelike toestemming 

3. (1 ) ‘n Aansoek vir toestemming om sake te doen as ‘n straathandelaar - 

(a) word gerig aan die Munisipale Bestuurder; 

(b) word gedoen in die vorm deur die Munisipaliteit bepaal; en 

(c) gaan vergesel van die gelde deur die Munisipaliteit vasgestel, 
sowel as gelde vir dienste of strukture deur die Munisipaliteit 
by die aangewese gebied voorsien, indien van toepassing. 

(2) Die Munisipale Bestuurder oorweeg die aansoek en staan dit toe of 
keur dit af binne 30 dae na ontvangs van die aansoek. 

(3) Indien die aansoek slaag, reik die Munisipale Bestuurder sender 
versuim die skriftelike toestemming uit waarin die voorwaardes 
onden/vorpe waaraan dit uitgereik word uiteengesit word. 

(4) Indien die aansoek nie slaag nie, laat weet die Munisipale Bestuurder 
die aansoeker sender versuim dienooreenkomstig en gee in skrif 
redes vir sy of haar besluit. 

(5) Die bepalings van artikel 62 van die Wet op Plaaslike Regering: 
Munisipale Stelsels, 2000 (Wet No. 32 van 2000), geld mutatis 
mutandis ten opsigte van ‘n app6l teen ‘n besluit van die Munisipale 
Bestuurder beoog in subartikel (4). 

Duur, hernuwing, verval en terugtrekking van geskrewe toestemming 

4. (1 ) 'n Geskrewe toestemming om sake te doen as 'n straathandelaar - 

(a) word toegestaan vir ‘n tydperk nie langer as 6 maande nie; 

(b) word verleng vir ‘n tydperk van 6 maande op 'n keer indien 
betaling van die gelde deur die Munisipaliteit vasgestel deur 
die straathandelaar gedoen word voor die einde van die 
aanvanklike tydpeii< van 6 maande of, na gelang van die geval, 
elke verdere tydperk van 6 maande; 

(c) verval indien die gelde beoog in paragraaf (b) nie betyds betaal 
word nie. 

(2) Die Munisipaliteit kan sy toestemming aan iemand om as 
straathandelaar sake te doen terugtrek indien die straathandelaar - 

(a) versuim om te voldoen aan of teenstrydig optree met enige 
voorwaarde uiteengesit in die toestemming; 

(b) enige bepaling van hierdie Verordening of enige ander wet 
oortree of versuim om daaraan te voldoen; 

(c) versuim om ‘n wettige bevel of versoek deur ‘n gemagtigde 
beampte gegee of gerig te gehoorsaam of daaraan te voldoen; 

(d) die bepalings van ‘n teken of kennisgewing wat deur die 
Munisipaliteit ingevolge hierdie Verordening vertoon word 
verontagsaam of oortree. 

Aangewese gebiede en handelstye 

5. (1) Die gebiede gelys in Deel 1 van die Bylae is aangewese gebiede 

waarbinne sake, behoudens die bepalings van hierdie Verordening, 
deur straathandelaars gedoen mag word. 

(2) Niemand doen sake as ‘n straathandelaar, behalwe gedurende die tye 
06:00 tot 20:00. 

Aigemene optrede van straathandelaars 

6. Niemand wat sake doen as straathandelaar - 

(a) plaas sy of haar eiendom of ware in ‘n publieke plek wat nie 'n 
aangewese gebied is nie; 

(b) laat toe nie dat sy of haar eiendom of ware meer ruimte beslaan as sy 
of haar toegewese perseel of stalletjie in ‘n aangewese gebied gelys 
in Deel 2 van die Bylae nie, indien van toepassing; 

(c) plaas of stapel sy of haar eiendom of ware so dat dit 'n gevaar vir 
enigiemand of enige eiendom is, of dat dit waarskynlik enigiemand sal 
beseer of eiendom beskadig nie; 

(d) rig, sender die voorafverkre6 skriftelike toestemming van die 
aangewese beampte, enige struktuur wat bedoel is om skuiling te 
verskaf by die aangewese gebied op nie; 

(e) versper die toegang tot ‘n brandkraan of gebied afgebaken vir die 
uitsluitlike gebruik van noodvoertuie of nooddienste nie; 

(f) los sy of haar eiendom of ware voor of na besigheidstye by die 
aangewese gebied, behalwe in ‘n permanente struktuur deur die 
Munisipaliteit vir daardie doel voorsien nie; 

(g) laat na of versuim om sy of haar eiendom of ware te skuif wanneer 
aldus versoek deur ‘n werknemer of agent van die Munisipaliteit of 
enige verskaffer van telekommunikasie- elektrisiteits- of ander dienste, 
sodat werk met betrekking tot ‘n openbare plek of enige sodanige 
diens gedoen kan word nie; 

(h) heg in, op of by ‘n openbare plek, enige voorwerp of ding aan ‘n 
gebou, struktuur, plaveisel, boom, parkeermeter, lamppaal, elektriese 
paal, telefoonhokkie, posbus, padverkeersteken, heining, bank of 
ander straatmeubelstuk nie; 

(i) maak ‘n oop vuur by die aangewese gebied of onder omstandighede 
waar dit iemand kan beseer of ‘n gebou of voertuig beskadig nie; 

(j) verrig ‘n handeling of hou brandstowwe in hoeveelhede aan strydig 
met die bepalings van enige wet rakende die voorkoming of 
bestryding van brande nie; 

(k) verontagsaam 'n redelike vereiste gestel deur ‘n beampte van die 
Munisipaliteit, wat met die voorkoming of bestryding van brande belas 
is, rakende sy of haar bedryf nie; 

(l) bere sy of haar ware in ‘n mangat, stormwaterpyp, busskuiling, 
openbare toilet of boom nie; 

(m) verkoop sy of haar ware deur ‘n megafoon, radio of luidspreker te 
gebruik, of deur ‘n aanhoudende geskree of gesing, op so 'n manier 
dat dit ‘n oorlas of steuring kan veroorsaak nie; 

(n) verkoop enige eiendom of ware en/of enige namaaksel wat 'n gevaar 
of risiko vir die openbare gesondheid inhou nie; 

(o) verkoop of hanteer voedsel sonder dat hy of sy in besit is van ‘n 

geskiktheidsertifikaat uitgereik deur ‘n 

omgewingsgesondheidspraktisyn van die Munisipaliteit nie. 


Sindelikheid 

7. (1 ) Iemand wat sake doen as 'n straathandelaar - 

(a) hou sy of haar eiendom of ware en die aangewese gebied in ‘n 
skoon en higi6niese toestand; 

(b) gooi die rommel wat deur sy of haar besigheid voortgebring 
word in enige houer, insluitende herwinnings- en 
stortingsvergadetplekke, wat deur die Munisipaliteit voorsien 
word en doen nie weg met rommel deur dit in ‘n mangat, 
stormwaterpyp of enige ander piek wat nie bedoel is vir die 
storting van rommel, te gooi nie; 

(c) maak seker dat die aangewese gebied vry is van rommel, hare 
of enige ander afval material wanneer besigheid vir die dag 
afgehandel is; 

(d) neem sodanige voorsorg as wat nodig mag wees of deur die 
Munisipaliteit vereis word om te voorkom dat enige vet, olie, 
vetterigheid of enige gevaarlike stof wat voortgebring mag 
word deur die bedryf van sy of haar besigheid, op ‘n openbare 
plek mors en om te voorkom dat enige rook, damp, geur of 
geraas afkomstig van sy of haar bedrywighede 'n oorias word. 

(2) Die Munisipaliteit - 

(a) voorsien houers by aangewese gebiede sodat die weggooi van 
rommel deur straathandelaars vergemaklik kan word; 

(b) verseker dat houers by aangewese gebiede gereeld 
ieeggemaak, skoongemaak en ontsmet word. 

Versperring veroorsaak deur straathandel verbode 

8. (1 ) Niemand doen sake as ‘n straathandelaar op 'n plek waar dit - 

(a) toegang tot of die gebruik van 'n straatfasiliteit soos 'n 
bushalte, skulling of toustaanlaan, vullisdrom of ander gerief 
wat bedoel is vir gebruik deur die publiek sal versper nie; 

(b) die sigbaarheid van ‘n vertoonvenster, kennisgewingbord of 
perseel versper nie; 

(c) toegang tot ‘n gebou, outobank of toustaanlaan by so ‘n 
outobank, voetgangeroorgang of voertuig versper nie; 

(d) minder as 2 meter ruimte vir voetgangergebruik op ‘n sypaadjie 
laat nie, of op enige ander manier voetgangers se gebruik van 
‘n sypaadjie versper nie; 

(e) die sig van enige padgebruiker belemmer nie; 

(f) ‘n versperring van 'n verkeerslaan veroorsaak nie; 

(g) toegang tot parkeerplekke of laaisones of ander geriewe vir 
motorverkeer beperk nie; 

(h) enige padverkeersteken of merk, kennisgewing of teken wat 
ingevolge hierdie Verordening of enige ander wet vertoon word 
of gemaak is verberg nie; of 

(i) op enige manier inbreuk maak op ‘n voertuig wat langs so ‘n 
plek geparkeer is nie. 

Straathandel mag nie met bestaande besighede kompeteer nie 

9. Niemand doen sake as 'n straathandelaar op ‘n soom aanliggend tot ‘n deel 
van 'n gebou waarin iemand besigheid, uitgesonderd die besigheid van 
afdelingswinkel, supermark of groothandelaar doen, en die ware of dienste 
wat die straathandelaar verkoop of lewer, van dieselfde aard of soortgelyk is 
aan die ware wat verkoop word of die dienste wat gelewer word deur die 
ander persoon nie. 

Straathandel beperk tot toegewese persele of stalletjies in sekere aangewese 
gebiede 

10. (1) Wanneer die Munisipale Bestuurder aan 'n aansoeker toestemming 

verleen om sake te doen as 'n straathandelaar, kan hy of sy 'n 
spesifieke afgebakende perseel of stalletjie in ‘n aangewese gebied 
aan die aansoeker toeken, en geen ander persoon, uitgesonderd sy of 
haar assistant of werknemer, doen sake op of vanaf sodanige perseel 
of stalletjie nie. 

(2) 'n Straathandelaar aan wie ‘n spesifieke perseel of stalletjie toegeken 
is- 

(a) doen sake alleen op of vanaf sodanige perseel of stalletjie; 

(b) onderverhuur nie of dra nie aan enigiemand anders die reg om 
sake op of vanaf sodanige perseel of stalletjie te doen oor nie; 

(c) moet in besit wees van bewys dat toestemming aan horn of 
haar verleen is om sake op of vanaf die betrokke perseel of 
stalletjie te doen en sodanige bewys op versoek aan 'n 
gemagtigde beampte toon. 

(3) Die aangewese gebiede waarbinne straathandel alleen vanaf ‘n 
spesifieke afgebakende perseel of stalletjie gedoen mag word, word in 
Deel 2 van die Bylae gelys. 

Straathandel verbode naby plekke van aanbidding, monumente en sekere 
geboue 

1 1 . Niemand doen sake as 'n straathandelaar op 'n soom aanliggend aan - 

(a) die plek van aanbidding van enige geloof of denominasie nie; 

(b) 'n historiese monument nie; 

(c) 'n gebou wat vir openbare doeleindes gebruik word nie; 

(d) ‘n gebou wat uitsluitlik vir bewoningsdoeleindes gebruik word nie, 
indien - 

(i) die eienaar, persoon in beheer of bewoner van enige deel van 
die gebou wat op die betrokke soom front, skriftelik teen 

sodanige handel beswaar by die Munisipaliteit aangeteken het; 
en 

(ii) die feit dat sodanige beswaar aangeteken is, skriftelik deur die 
Munisipaliteit aan die betrokke straathandeiaar bekend 
gemaak is. 

Vertoon van tekens deur die Munisipaliteit 

12. Die Munisipaliteit kan enige teken of kennisgewing vertoon om gevolg te gee 
aan die bepalings van hierdie Verordening. 

Straathandel vanaf beweegbare stalietjies 

13. Ondanks die bepalings van hierdie Verordening, kan die Munisipaliteit 
tenders toeken aan persons om vanaf beweegbare stalletjies sake te doen, 
onden/vorpe aan die voorwaardes deur die Munisipaliteit bepaal. 

Verwydering en skut 

14. (1) ‘n Gemagtigde beampte kan enige voorwerp, houer, voertuig, 

struktuur, artikel, produk of afval- 

(a) wat hy of sy redelikerwys vermoed gebruik word of gebruik is 
vir of in verband met straathandel; en 

(b) wat hy of sy op ‘n plek aantref waar straathandel beperk of 
verbode is ingevolge hierdie Verordening, en wat, na sy of 
haar oordeel, ‘n oortreding van hierdie Verordening uitmaak, 
verwyder en skut. 

(2) ‘n Gemagtigde beampte wat ingevolge hierdie Verordening optree - 

(a) hou behoorlik rekord van alie eiendom aldus verwyder en deel 
die persoon oSnskynlik in beheer van die eiendom (indien daar 
so iemand is), mee wat die prosedure is wat gevolg moet word 
om die eiendom weer op te eis en waar dit geskut sal word; en 

(b) gee sender versuim die eiendom by die skut in paragraaf (a) 
bedoel af. 

(3) Eiendom verwyder en geskut soos beoog in subartikel (1) - 

(a) kan, indien dit bederfbaar is, binne 'n redelike tyd nadat dit 
geskut is, verkoop of vernietig word: Met dien verstande dat 
sodanige eiendom, behoudens subartikel (4), te eniger tyd 
voor die vernietiging of verkoop daarvan, teruggegee moet 
word by bewys van eienaarskap en: Met dien verstande voorts, 
dat die bedeitbare goedere nog geskik is vir menslike gebruik; 

(b) word, behoudens subartikel (4), indien dit nie-bederfbaar is nie, 
by bewys van eienaarskap, binne 1 maand vanaf die datum 
waarop dit geskut is, terugbesorg. 

(4) Die Munisipaliteit behou die betrokke eiendom totdat vir alle uitgawes 
betaal is, by gebrek waama die eiendom by openbare verkoping, 
waarvan 14 dae kennis gegee is, van die hand gesit word: Met dien 
verstande dat waar die goedere waarop beslaggeld is, bederfbaar is, 
die gemagtigde beampte die tydperk van 14 dae in so 'n mate kan 
verkort, as wat hy of sy goeddink, of die bederfbare goedere vernietig, 
wat ookal die lonendste is. 

(5) Waar eiendom wat geskut is deur die Munisipaliteit verkoop word, 
word die opbrengs van die verkoping, min die redelike uitgawe deur 
die Munisipaliteit aangegaan in verband met die verwydering, skut of 
beskikking oor die eiendom, aan die persoon wat die eienaar van die 
eiendom was toe dit geskut is, betaal, maar indien die voormalige 
eienaar nie die genoemde opbrengs binne 3 maande vanaf die datum 
waarop die eiendom verkoop is, opeis nie, word die opbrengs aan die 
Munisipaliteit verbeur en in ‘n spesiale fonds, deur die Munisipaliteit 
opgerig vir ontwikkeling van die informele sektor en sake wat daarmee 
in verband staan, inbetaal. 

(6) Die eienaar van eiendom wat verwyder, geskut, verkoop of vernietig 
word, soos beoog in hierdie artikel, is verantwoordelik vir alle uitgawes 
deur die Munisipaliteit aangegaan in verband met die verwydering, 
skut, verkoop of vernietiging van die eiendom. 

Misdrywe 

15. Enigiemand wat - 

(a) 'n bepaling van hierdie Verordening oortree of nie daaraan voldoen 
nie; 

(b) 'n kennisgewing, teken of merk vertoon of opgerig ingevolge hierdie 
Verordening ignoreer, verontagsaam of nie gehoorsaam nie; 

(c) ‘n goedkeuring of voorwaarde ingevolge hierdie Verordening verleen 
of opgelS, oortree of versuim om daaraan te voldoen; 

(d) ‘n geskrewe wettige opdrag van die Munisipaliteit om sy of haar 
eiendom te skuif of te verwyder verontagsaam; 

(e) doelbewus valse of misleidende inligting aan ‘n beampte of 
werknemer van die Munisipaliteit verstrek; of 

(f) ‘n beampte of werknemer van die Munisipaliteit dreig, teenstaan, 
dwarsboom of hinder in die uitoefening van sy of haar magte, pligte of 
werksaamhede kragtens hierdie Verordening, is aan 'n misdryf 
skuldig. 


Strafbepaling 

16. lemand wat skuldig bevind word aan ‘n misdryf kragtens hierdie Verordening, 
is strafbaar met ‘n boete of gevangenisstraf van hoogstens 1 jaar of met 
beide 'n boete en daardie gevangenisstraf. 

Middellike aanspreeklikheid van persona wat sake doen as straathandelaars 

17. (1) Wanneer die werknemer of assistant van iemand wat as 

straathandelaar sake doen, iets wat ‘n misdryf ingevolge hierdie 
Verordening sou wees, doen of nalaat, word dit geag dat daardie 
persoon self die handeling verrig of die versuim begaan het, tensy hy 
of sy die hof oortuig dat hy of sy - 

(a) n6g die doen of late van die betrokke werknemer of assistant 
oogluikend toegelaat het, n6g dit veroorloof het; en 

(b) alias redelik gedoen het om die doen of late te voorkom. 


(2) Die feit dat die straathandelaar beweer dat hy of sy instruksies 
uitgereik het waardeur ‘n doen of late verbied word, is nie insigself 
afdoende bewys dat hy of sy alles redelik gedoen het om die doen of 
late te voorkom nie. 

Middellike aanspreeklikheid van werknemers en assistente 

18. Wanneer iemand wat sake doen as straathandelaar ingevolge artikel 17 
aanspreeklik is vir ‘n doen of late van ‘n werknemer of assistent, is daardie 
werknemer of assistent ook aanspreeklik asof hy of sy die persoon is wat 
aldus sake doen. 

Kort titel 

19. Hierdie Verordening heet die Verordening op die Beheer van Straathandel, 
2012 . 

BYLAE 

DeeM 
(artikel 5{1)) 

Gebiede aangewys vir straathandel(per woonbuurt): 


Deal 2 

(artikel 10(3)) 


Aangewese gebiede waar straathandel alleen van afgebakende persele of stalletjies 
gedoen mag word( per woonbuurt); 




